DTAC ขัดใจขาเชียร์..!
บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ถูกคาดหวังไว้เยอะว่า งบไตรมาส 1/2563 น่าจะออกมาสวย..!!
29 เม.ย. 2563

สำนักข่าวรัชดา
บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ถูกคาดหวังไว้เยอะว่า งบไตรมาส 1/2563 น่าจะออกมาสวย..!!
เพราะเป็นหุ้นกลุ่มสื่อสารที่ได้รับผลกระทบน้อยจากการแพร่ระบาดของไวรัสมรณะโควิด-19 แถมจะได้ประโยชน์จากนโยบายทำงานที่บ้าน หรือ “Work from Home” เป็นอัตราเร่งให้มีการใช้อินเทอร์เน็ตมากขึ้น ซึ่งจะทำให้มีการใช้ดาต้ามากขึ้นด้วย
แต่งบไตรมาส 1/2563 ที่ออกมานั้น กลับค้านสายตากองเชียร์ซะงั้น…
โอเค…แม้โชว์กำไรสุทธิ 1,501 ล้านบาท เพิ่มขึ้น 15.7% จากช่วงเดียวกันของปีก่อนที่มีกำไรสุทธิ 1,297 ล้านบาท และเพิ่มขึ้น 89% จากไตรมาสก่อนที่มีกำไรสุทธิ 794 ล้านบาท
แต่ที่น่าห่วงเห็นจะเป็นตัวเลขลูกค้าที่หดตัวน่าใจหาย…โดยพบว่า จำนวนลูกค้าลดลงถึง 1 ล้านราย จากสิ้นปี 2562 โดย ณ สิ้นไตรมาส 1/2563 มีลูกค้ารวมอยู่ที่ 19.6 ล้านราย แบ่งเป็น ลูกค้าระบบเติมเงิน 13.4 ล้านเลขหมาย ลดลงประมาณ 744,000 เลขหมายจากไตรมาสก่อน และลดลงประมาณ 1 ล้านเลขหมายจากช่วงเดียวกันของปีก่อน
ส่วนลูกค้าระบบรายเดือนอยู่ที่ 6.2 ล้านเลขหมาย ลดลงประมาณ 272,000 เลขหมายจากไตรมาสก่อน และลดลงประมาณ 39,000 เลขหมายจากช่วงเดียวกันของปีก่อน
เกิดอะไรขึ้นกับ DTAC กันละเนี่ย…เอ๊ะ..!! หรือ DTAC จะเจอปรากฏการณ์ลูกค้าไหลออก (ลูกค้าย้ายไปอยู่ค่ายคู่แข่ง) อีกแล้ววว….
เพราะอย่าลืมว่า ช่วงก่อนจะมีการประมูล 5G กลางเดือน ก.พ.ที่ผ่านมา มีกระแสข่าวว่า DTAC จะไม่เข้าร่วมประมูล…แถมมีการเปลี่ยนตัวแม่ทัพใหญ่จาก “อเล็กซานดรา ไรช์” ไปเป็น “ชารัด เมห์โรทรา” อีก…
ท้ายที่สุดแม้ DTAC จะเข้าร่วมประมูล 5G (แบบเสียมิได้) แต่ก็ได้มาแค่ 2 ชุด ในคลื่นความถี่ 26 GHz รวม 200 MHz ถือว่าน้อยที่สุดเมื่อเทียบกับคู่แข่ง…
ยิ่งทำให้ความเชื่อมั่นในแบรนด์ DTAC ลดน้อยลง
นี่คงเป็นสาเหตุหลักที่ทำให้ลูกค้าย้ายค่ายหนี…
หันไปดูรายได้เฉลี่ยต่อเลขหมายก็ลดลงเช่นกัน…โดยรายได้เฉลี่ยต่อเลขหมายของลูกค้าระบบเติมเงิน เท่ากับ 134 บาทต่อเดือน ลดลง 6.6% จากไตรมาสก่อน และลดลง 0.9% จากช่วงเดียวกันของปีก่อน
ส่วนรายได้เฉลี่ยต่อเลขหมายของลูกค้าระบบรายเดือน เท่ากับ 543 บาทต่อเดือน ลดลง 3.9% จากไตรมาสก่อน แต่เพิ่มขึ้นเล็กน้อย 0.5% จากช่วงเดียวกันของปีก่อน
เท่ากับว่า แม้จะมีนโยบาย Work from Home แต่การใช้ดาต้าของลูกค้า DTAC ไม่ได้เพิ่มขึ้นอย่างที่ควรจะเป็น
จุดบอดของ DTAC คือ การไม่มีบริการ WiFi หรือธุรกิจบรอดแบนด์ จึงทำให้เสียโอกาสทางธุรกิจไปอย่างน่าเสียดาย
ทั้ง ๆ ที่ก่อนหน้านี้ DTAC ประกาศจับมือกับบริษัทจัสมิน อินเตอร์เนชั่นแนล จำกัด (มหาชน) หรือ JAS ซึ่งถูกคาดหมายกันว่า JAS จะเข้ามาช่วยเติมเต็มอินเทอร์เน็ตบ้านให้กับ DTAC…
แต่น่าแปลกที่ถึงตอนนี้ยังไม่มีความชัดเจนใด ๆ หรือจะเสียของไปซะแล้ว…ก็ไม่รู้สินะ
ก็น่าจับตา งบบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท ทรู คอร์ปอเรชั่น จำกัด (มหาชน) หรือ TRUE ที่จะประกาศเร็ว ๆ นี้ จะขัดใจขาเชียร์เหมือนงบ DTAC อีกหรือเปล่าน๊าา..?
…อิ อิ อิ…